بەرەو ناراگۆنیا ..شێتیەتیو ڕیفراندۆم
هونەر تۆفیق
دەشێت ڕیفراندۆمەکەی هەرێمی کوردستان لەو دیدەی فۆکۆ بۆ شێتیەتی هەیەتی، پرۆسەیەکی مێژوویی بێت. فۆکۆ لەشەرحکردنی مێژووی شێتیەتیدا، شێت وەکو ئەو جۆرە مرۆڤە نیشان نادات کە عاقڵەکان سەیری دەکەن. بەڵکە شێتی فۆکۆیی مرۆڤ گەلێکن بیرکردنەوەو تێڕوانین و فەنتازیای تایبەت بەخۆیان هەیە. تێنەگەیشتنی ئێمەیە لە بیرکردنەوەی ئەوانی شێت وامان لێدەکات، پێمان وابێت ئێمە عاقڵین و ئەوان بێ عەقڵن. لەهەمان کاتدا بێ توانایی یان باوەڕنەبونی شێتە بەتەعبیرکردن لەبیرکردنەوە و تێگەیشتنی خۆی بۆ عاقڵ، وادەکات عاقڵەکان پێیان وابێت ئەوانی شێت عاقڵ نین.
میشێل فۆکۆ بۆ سەلماندنی بۆچوونەکەی مێژووی شێتیەتی بەسەر چەند قۆناغێکدا دابەش دەکات. ئەوەی بەکەڵکی خوێندنەوە فۆکۆیانەکە بێت بۆ ڕیفراندۆمەکەی هەرێمی کوردستانو دۆخی سیاسی ئێستای ئێمە، قۆناغی سەدەکانی ناوەڕاستی شێتێیە. کە گەشتکردنی شێتەکانە بۆ بەهەشتی ناراگۆنیا.
ناراگۆنیا مەملەکەتی ئاسودەییو ئازادیو سەربەخۆییە. سیباستیان برانت لەسەدەی چوادەهەمدا لەچامەی کەشتی گێلەکاندا، دەیکاتە ئامانجی چارەنوسسازی شێتەکان. لەو کەشتیەدا کۆمەڵێک شێت بەبێ قیبلەنماو هیچ شارەزایی و پسپۆڕیەک سواردەبن و خۆیان دەدەنە دەست قەدەر. بەنیازی گەیشتنن بەناراگۆنیا – بەهەشتی کامەرانی. سەرنشینە شێتەکانی ناو ئەو کەشتیە سەرباری ئەوەی کەسیان لەکەشتیەوانی و هەڵسوڕانی دەفەی کەشتیەکە نازانن، هەر لەسەرەتاوە لەنێوان خۆیاندا دەبێتە کێشەو ناکۆکیان لەسەر بەکاپتن بون. کەشتی بەبێ کاپتن لەناو شەپۆل و زریاندا تا حەددی غەرق بوون شڵپو هوڕ دەکات. شێتەکانیش خەریکی یەکتر کوشتن و بڕینن . هەرگیزیش ناگەن بەناراگۆنیا.
مێژویی بونی ڕیفراندۆمیش لەم کەشتی و گەشتی گەیشتن بەناراگۆنیای سەربەخۆیی کورددا لەوەدابو، ئێمەی شێتەکان لەدیدی ئەوانی عاقڵەکانەوە کە پێیان دەگوتین یان کاتی ئەو گەشتەتان نیەو ناراگۆنیا بەهەشتێکە لەخەیاڵ ئەو سەفەرەی بۆمەکەن. یان ئامۆژگاریان دەکردین بەوەی ئێوە کەشتیەوانتان نیەو بەبێ کاپتن خۆتان مەدەنە دەست ڕەحمەتی دەریاو زریان! بەڵام لەهەمانکاتدا تێگەیشتنی ئەوانی عاقڵ لەئێمەی شێتو لەبیرکردنەوەو لەتێگەیشتنمان بەشێک بو لەهۆکاری غەرقبوون و فەوتکردنمان.
ڕەنگە مێژوویی شێتیەتیمان بەردەوام بێت. هەر بەدیدە فۆکۆیانەکە کە لەسەدەی بیستەمدا شێتیەتی پێ دەنێتە قۆناغێکی باڵاترەوە. لەبەرانبەریدا تێراپی کردنو چارەسەری سایکۆلۆژیو تەندروستی عەقڵی دێتە ئاراوە. شێت بوون وەک نەخۆشیەک دەناسرێت کە دەکرێت چارەسەری بۆ بکرێت و لەچینی بێ عەقڵیەوە بگوێزرێنەوە بۆ چینە عاقڵەکەی ناو مرۆڤایەتی. ئیتر لەپاش ئەزموونی گەشتەکەمان بۆ ناراگۆنیا. کاتی ئەوە هاتووە بەشوێن چارەسەری شێت بوونەکەمانەوە بین. وەک عاقڵەکان باسی بیرکردنەوە و تێگەیشتنمان بکەین بۆ یەکتر و بۆ ئەوانی تر.
بڵاوكراوهتهوه له 08-01-2018